Ndihma për Afganistanin shkakton shqetësime dhe vështirësi
Një studim i Kongresit ka kritikuar disa nga përpjekjet amerikane për ndihma në atë vend
Njëstudim i Kongresit ka kritikuar disa nga përpjekjet amerikane për ndihma në Afganistan duke i cilësuar ato pa fokus dhe të shpërdoruara. Por, siç njofton korrepondenti i Zërit të Amerikës Geri Tomas, ndërkohë që disa analistë thonë se problemet që nënvizohen në këtë raport janë unike për Afganistanin e përfshirë nga lufta, të tjerët thonë se këto vështirësi janë të zakonshme në përpjekjet për të ndihmuar vendet në gjithë botën që janë të përfshira nga lufta dhe kryengritjet. Sipas raportit që u publikua ditët e fundit nga Komisioni i Senatit për Mardhëniet me Jashtë, Shtete e Bashkuara shpenzojnë rreth 320 milionë dollarë në muaj në programet e ndihmave që nuk lidhen me çështjet e sigurisë, të financuara nga Departamenti i Shtetit dhe Agjencia Amerikane për Zhvillim Ndërkombëtar, ose USAID. Por në raport thuhet se theksi është vënë më shumë në programet afatë-shkurtëra të stabilizimit se sa në programet e zhvillimit afatë-gjatë dhe projektet e stabilizimit. Në një intervistë, Endriu Natsios, ish udhëheqësi i agjencisë, ka thënë se kjo ndodh pjesërisht sepse agjencia, për të cilën ai ka punuar, nuk vendos për përparësitë e ndihmës amerikane në Afganistan. Mark Moier, konsulent i Pentagonit dhe ish profesor i Universitetit Marine Korps, thotë se shkurtimet në Agjencinë Amerikane për Zhvillimin Ndërkombëtar, ashtu si në agjencitë e tjera amerikane, kanë krijuar një situatë të tillë, ku ato kërkojnë ndihmë jashtë agjencive përkatëse për të mbuluar mungesat. Në raport thuhet se përpjekjet amerikane për dhënien e ndihmave janë përqendruar në aftësimin e qeverisë afgane për t’u ofruar në mënyrë efikase shërbimet bazë qytetarëve të saj, përfshirë kujdesin shëndetësor, arsimin dhe shërbimet sanitare. Sipas raportit ndihma amerikane anashkalon qeverinë afgane të presidentit Karzai, duke i dhënë përparësi firmave private ndërkombëtare të ndihmave. Analistët thonë se kjo metodë e dhënies së ndihmave ka një lloj sigurie se fondet po shpenzohen në mënyrën e duhur, por minon vetëbesimin dhe aftësitë e qeverisë afgane. Administratori i Agjencisë Amerikane për Zhvillim Ndërkombëtar Raxhiv Shah, kohët e fundit ka thënë se programet e ndihmave po japin rezultate, por ndërtimi i aftësive qeveritare kërkon kohë të gjatë. Kudo në botë ku ka një përpjekje të madhe ndërkombëtare për rindërtim, kontraktuesit dhe agjencitë jo-qeveritare, ose organizatat jo-qeveritare që shkojnë atje, nganjëherë shpenzojnë shuma të mëdha parash për banim dhe rrogat e punonjësve. Mark Moier, i cili tani është drejtor i studimeve në organizatën Orbis Operations, thotë se rrogat e larta minojnë përpjekjet për krijimin e një qeverie efikase në Afganistan. Raporti i Senatit paralajmëron se një ndalim i papritur i ndihmave si rezultat i kalimit të kompetencave nga komuntieti ndërkombëtar në duart qeverisë afgane mund të shkaktojë depresion ekonomik. Por ish ambasadori afgan në Shtetet e Bashkuara Said Taib Xhauad, i cili tani po nxit zhvillimin e sektorit privat në vendin e tij, thotë se çmimet e fryera të shtëpive dhe pagat duhet të kthehen në nivelin që përputhet me realitetin. Shtetet e Bashkuara kanë në plan të fillojnë shkurtimin e numrit të trupave në Afgansitan në muajin korrik dhe shumica e kompetencave do të kalojnë në duart e qeverisë afgane në vitin 2014.